শাসক এখন কারও কথা শুনতে চান না। শাসক মনে করেন, তাঁর কাজ শোনা নয়, শুধু বলা। শুনবেন বাকি সবাই, তাঁরা শুধু শুনেই যাবেন, বলবেন না কিছুই। কেন্দ্র-রাজ্য নির্বিশেষে এই প্রবণতা এখন। প্রশ্ন হল, এই প্রবণতা কি আগে ছিল না? আচমকা উদ্ভব হল? কোনও একটা নির্বাচনের ফল বেরোল, নতুন কোনও মন্ত্রিসভা এল আর আচমকা এ রকম শুরু হয়ে গেল? না, তা নয়, আচমকা শুরু হয়নি। বিরোধী স্বরকে শ্রুত হতে না দেওয়ার এই প্রবণতা শাসকের মধ্যে অনেক দিনের। কিন্তু তা প্রচ্ছন্ন ছিল, আবডালে ছিল। এখন অত্যন্ত প্রকট, সব যেন খুল্লম খুল্লা।